รัฐบาลไทย-ข่าวทำเนียบรัฐบาล-กระทรวงยุติธรรม เผย สถานการณ์โควิด-19 กรมราชทัณฑ์ พบเรือนจำที่ไม่มีการระบาดเพิ่ม รวม 106 แห่ง เตรียมทยอย EXIT เพิ่มอีก 18 แห่ง เริ่มแห่งแรกพรุ่งนี้
วันเสาร์ที่ 7 สิงหาคม 2564
กระทรวงยุติธรรม เผย สถานการณ์โควิด-19 กรมราชทัณฑ์ พบเรือนจําที่ไม่มีการระบาดเพิ่ม รวม 106 แห่ง เตรียมทยอย EXIT เพิ่มอีก 18 แห่ง เริ่มแห่งแรกพรุ่งนี้
กระทรวงยุติธรรม เผย สถานการณ์โควิด-19 กรมราชทัณฑ์ พบเรือนจําที่ไม่มีการระบาดเพิ่ม รวม 106 แห่ง เตรียมทยอย EXIT เพิ่มอีก 18 แห่ง เริ่มแห่งแรกพรุ่งนี้
ในวันเสาร์ที่ 7 สิงหาคม 2564 เวลา 09.00 น. ศาตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม ในฐานะผู้อํานวยการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 ภายในสถานที่ควบคุมของหน่วยงานในสังกัดกระทรวงยุติธรรม หรือ ศบค.ยธ เป็นประธานการประชุมติดตามการดําเนินงานตาม 5 แผนงานการป้องกันและแก้ไขสถานการณ์ Covid-19 ภายในสถานที่ควบคุมของหน่วยงานในสังกัดกระทรวงยุติธรรม ครั้งที่ 56/2564 โดยมีนางสาวณัฐธ์ภัสส์ ยงใจยุทธ ผู้ช่วยรัฐมนตรีประจํากระทรวงยุติธรรม นายวัลลภ นาคบัว รองปลัดกระทรวงยุติธรรม และโฆษก ศบค.ยธ. นายอายุตม์ สินธพพันธุ์ อธิบดีกรมราชทัณฑ์ พ.ต.ท.วรรณพงษ์ คชรักษ์ อธิบดีกรมพินิจและคุ้มครองเด็กและเยาวชน นายวีระกิตติ์ หาญปริพรรณ์ รองอธิบดีกรมราชทัณฑ์ นายสิทธิ สุธีวงศ์ รองอธิบดีกรมราชทัณฑ์ นายกฤช กระแสทิพย์ รองอธิบดีกรมราชทัณฑ์ และเจ้าหน้าที่ที่เกี่ยวข้อง เข้าร่วมประชุม ผ่านระบบการประชุมทางไกล (Video Conference) ร่วมกับผู้บัญชาการเรือนจําในจังหวัดที่มีสถานการณ์การแพร่ระบาดของเชื้อไวรัสโคโรนา 2019 (COVID-19)
นายวัลลภ นาคบัว รองปลัดกระทรวงยุติธรรมและโฆษก ศบค.ยธ. เปิดเผยว่า ภาพรวมการแพร่ระบาดของโรคติดเชื้อไวรัสโควิด-19 ในเรือนจํา/ทัณฑสถาน พบแนวโน้มการติดเชื้อพื้นที่กรุงเทพมหานครลดลงแต่พบการติดเชื้อในพื้นที่ต่างจังหวัดมากขึ้น โดยวันนี้มีเรือนจําสีแดงที่แพร่ระบาดเพิ่ม 2 แห่ง คือ เรือนจํากลางชลบุรี และเรือนจํากลางลพบุรี ส่งผลให้มีเรือนจําสีแดง รวมทั้งสิ้น 36 แห่ง และมีเรือนจําสีขาวที่ไม่มีการแพร่ระบาด 106 แห่ง
ขณะที่ ผู้ติดเชื้อรายใหม่ 923 ราย (พบในเรือนจําสีแดง 869 ราย และพบในห้องแยกกักโรคผู้ต้องขังรับใหม่    54 ราย) รักษาหายเพิ่ม 400 ราย เสียชีวิต 3 ราย รวมมีผู้ติดเชื้อที่ยังอยู่ในการดูแลของกรมราชทัณฑ์ 7,689 ราย (กลุ่มสีเขียว 84%  สีเหลือง 15.7% และสีแดง 0.3%) เป็นพื้นที่กรุงเทพมหานคร 415 ราย ปริมณฑล 2,056 ราย และต่างจังหวัด 5,218 ราย มีผู้ติดเชื้อรักษาหายสะสม 41,640 ราย หรือ 83.3% ของผู้ติดเชื้อสะสม 49,989 ราย เสียชีวิตสะสมรวม 70 ราย คิดเป็นอัตรา 0.1% ของผู้ติดเชื้อสะสม
สําหรับผู้เสียชีวิตในวันนี้ เป็นผู้ต้องขังจากเรือนจํากลางขอนแก่น 2 ราย และเรือนจําจังหวัดสตูล 1 ราย ซึ่งจากข้อมูลพบมีโรคประจําตัว เป็นกลุ่มเปราะบาง ซึ่งได้ส่งต่อการรักษายังโรงพยาบาลภายนอกและรักษาอย่างเต็มประสิทธิภาพตามมาตรฐานโดยทีมแพทย์ แต่อาการยังคงไม่ดีขึ้น จนกระทั่งได้เสียชีวิตลง ทั้งนี้ ได้ประสานญาติเพื่อนําร่างผู้เสียชีวิตไปประกอบพิธีกรรมทางศาสนาตามวิธีการจัดการศพผู้เสียชีวิตจากโรคติดเชื้อไวรัสโควิด-19 เป็นที่เรียบร้อย
นายวัลลภ กล่าวต่อว่า ที่ประชุม ศบค.ยธ. โดยปลัดกระทรวงยุติธรรมเป็นประธานการประชุมในวันนี้ได้เน้นย้ําการจัดทําแผนสิ้นสุดการระบาดของโรค (EXIT) ที่ต้องดําเนินการภายใต้กรอบที่ชัดเจนมากยิ่งขึ้น ซึ่งวันนี้ได้พิจารณาเรือนจําสีแดงเพื่อเข้าสู่แผน EXIT เพิ่มเติม รวมทั้งสิ้น 18 แห่ง ทั้งในระยะเริ่มการวางแผน EXIT การ EXIT บางแดน และที่มีกําหนดการ EXIT แล้ว ซึ่งจะทยอย EXIT ได้ตั้งแต่วันพรุ่งนี้ (8 สิงหาคม 2564) เป็นต้นไป เช่น สถานกักขังกลางจังหวัดปทุมธานี เรือนจํากลางฉะเชิงเทรา ทัณฑสถานบําบัดพิเศษกลาง โดยการจัดทําแผนดังกล่าว จะทําให้ทุกเรือนจําและทัณฑสถาน มีกรอบการดําเนินงานและระยะเวลาเพื่อควบคุมโรคที่ชัดเจน ตั้งแต่กระบวนการเริ่มต้นควบคุมการระบาด ไปจนถึงพ้นการระบาดและกลับมาปฏิบัติงานได้อีกครั้ง โดยหากสามารถเริ่มกระบวนการตรวจหาเชื้อ คัดกรอง รักษา และทําแผน EXIT ได้ดี จะสามารถกลับมาทําหน้าที่เรือนจําปกติได้เร็วที่สุดในระยะเวลาประมาณ 2 เดือนครึ่งนับตั้งแต่เริ่มมีการระบาดขึ้นในเรือนจํา
ด้านสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ของกรมพินิจและคุ้มครองเด็กและเยาวชน ประจําวันเสาร์ที่ 7 สิงหาคม 2564 พบเจ้าหน้าที่ติดเชื้อเพิ่มอีก 1 ราย จากเดิมสถิติผู้ติดเชื้อเป็นเจ้าหน้าที่ 14 ราย เด็กและเยาวชน 37 ราย รวมผู้ติดเชื้อสะสมทั้งหมด 52 ราย ขณะที่ผลการดําเนินงานสถานพินิจฯ/ศูนย์ฝึกและอบรมฯ สีขาว มีจํานวน 45 แห่ง จากทั้งหมด 56 แห่ง อีก 11 แห่ง อยู่ระหว่างการรอตรวจและรอผล 3 แห่ง หมดสถานะสีขาว 1 แห่ง และติดเชื้อ 7 แห่ง สถิติการฉีดวัคซีนของเด็กและเยาวชนคงที่ 121 ราย หรือคิดเป็น 2.89% จากทั้งหมด 4,183 ราย และเจ้าหน้าที่ได้รับการฉีดวัคซีนเพิ่มขึ้นเป็น 3,794 ราย หรือคิดเป็น 86.84% จากทั้งหมด 4,369 ราย